Leteaksjonen i sjøen i Ålesund avsluttet
-Vi avblåste søket klokken 17.15. Vi har nå finkjemmet området, uten å finne hverken vrakrester eller andre indikasjoner på at noen er i nød, opplyser redningsleder Bjørn Jarle Åmlid ved Hovedredningssentralen i Sør-Norge. Åmlid opplyser videre at alt av letemannskap nå er tilbakekalt. - Det har vært fine søkeforhold, og vi har undersøkt hele området sør fra Alvik og vestover mot Dyrøy. Vi tror derfor melder må ha hørt noe annet enn rop fra sjøen, sier Åmlid. Det kom tidligere i ettermiddag inn melding om at en kvinne hadde hørt rop om hjelp fra sjøen nedenfor huset hennes i Alvika, opplyser politiet. - Vi har satt inn alt. Ambulansehelikopter, dykkere og båter er på vei til stedet. Det er alt vi vet, uttalte operasjonsleder Trygve Ødegård i Sunnmøre politidistrikt til VG. Hovedredningssentralen var også med i søket. Redningsleder Bjørn Jarle Åmlid ved Hovedredningssentralen i Sør-Norge opplyser til VG klokken 16.30 at søket foreløpig har vært resultatløst. - Vi har foreløpig ikke sett tegn til hverken personer eller aktuelle båter i området. Det er heller ikke meldt om noen savnede personer i området, sier Åmlid til VG. Åmlid opplyser videre at flere båter deltar i søket. - Fra redningssentralen er en brannbåt og en losskøyte med i søket. En lastebåt som var på vei forbi området ble stoppet, og bistår nå også i søket. I tillegg er kystvakten på vei inn med et hurtiggående fartøy, sier han. Redningssentralen fikk melding om nødropet klokken 15.23. Tidligere i ettermiddag var også et ambulansehelikopter med på søket, men helikopteret er ifølge Åmlid nå tilbakekalt. Åmlid opplyser at de har begrenset informasjon i saken. - Det eneste vi har å gå etter er vitneutsagnet til melder om at noen har ropt om hjelp i området. Men melder var veldig bestemt på at ropene om hjelp var reelle, sier redningslederen.
Leteaksjonen som ble igangsatt etter at politiet fikk melding om rop om hjelp fra sjøen i Alvika i Ålesund er nå avsluttet.